Source: http://obcan.hlohovec.sk/vseobecne-zavazne-nariadenia.phtml?id_kat_for_menu=16074&module_action__254455__id_vzn=9541
Timestamp: 2019-09-23 12:06:34+00:00
Document Index: 14967891

Matched Legal Cases: ['§ 4', '§ 6', '§ 28', '§ 49', '§ 114', '§ 116', '§ 140', '§ 140', '§ 28']

Schválené: 28.6.2012
Vyhlásené: 2.7.2012
Platné do: 31.8.2016
Nahradené: 163/2016
Mestské zastupiteľstvo mesta Hlohovec na základe samosprávnej pôsobnosti podľa § 4 ods. 1 a § 6 ods. 1 zákona SNR č. 369/1990 Zb. o obecnom zriadení v znení neskorších predpisov, v súlade s § 28 ods.5, § 49 ods. 4, § 114 ods. 6, § 116 ods. 6 a § 140 ods. 9 a 13 zákona NR SR č. 245/2008 Z.z. o výchove a vzdelávaní ( školský zákon ) a o zmene a doplnení niektorých zákonov a zákona NR SR č. 544/2010 Z.z. o dotáciách v pôsobnosti Ministerstva práce, sociálnych vecí a rodiny SR sa uznieslo na tomto všeobecne záväznom nariadení:
Účelom tohto všeobecne záväzného nariadenia ( ďalej len "VZN") je určiť výšku finančných príspevkov zákonného zástupcu dieťaťa, žiaka alebo dospelej osoby na čiastočnú úhradu nákladov spojených:
a) s pobytom detí v materských školách,
b) so vzdelávaním v základnej umeleckej škole,
c) s činnosťou v školských výchovno - vzdelávacích zariadeniach,
d) so stravovaním v školskej jedálni v zriaďovateľskej pôsobnosti Mesta Hlohovec.
Ak sa v škole, alebo v školskom zariadení zabezpečuje okrem bezplatnej výchovy a vzdelávania aj hmotné zabezpečenie detí a žiakov, prispievajú rodičia alebo iné osoby, ktoré majú voči dieťaťu vyživovaciu povinnosť príspevkom na čiastočnú úhradu nákladov spojených s pobytom detí a žiakov v školách a školských zariadeniach a čiastočne hradia náklady spojené so stravovaním v školskej jedálni v zriaďovateľskej pôsobnosti Mesta Hlohovec.
Výška príspevkov za pobyt dieťaťa v materských školách
1. Výška príspevku za pobyt dieťaťa v materskej škole je mesačne stanovená rozpätím:
od 9 € do 15,00 €.
Konkrétna výška príspevku sa určuje príkazom primátora.
2. Príspevok sa neuhrádza za dieťa v prípadoch stanovených v osobitnom predpise1).
3. Príspevok v materskej škole sa neuhrádza ani za dieťa:
a) ktoré má prerušenú dochádzku do materskej školy na viac ako tridsať po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom; tieto dôvody preukáže zákonný zástupca dieťaťa riaditeľovi školy,
b) ktoré nedochádzalo do školy v čase školských prázdnin alebo bola prerušená prevádzka materskej školy zapríčinená zriaďovateľom alebo inými závažnými dôvodmi; v týchto prípadoch uhrádza zákonný zástupca pomernú časť určeného príspevku.
ZUŠ so sídlom v Hlohovci zabezpečuje umeleckú výchovu aj v pobočkách, mimo územia mesta Hlohovec.
1. Výška príspevku za štúdium na osobu predstavuje mesačne :
- individuálne vyučovanie ( Hlohovec ) 6% - 8% sumy životného minima pre jedno nezaopatrené dieťa podľa osobitného predpisu 2)
- skupinové vyučovanie ( Hlohovec ) 5% - 7% sumy životného minima pre jedno nezaopatrené dieťa podľa osobitného predpisu 2)
- individuálne vyučovanie ( pobočky ) 6% - 8 % sumy životného minima pre jedno nezaopatrené dieťa podľa osobitného predpisu 2)
- skupinové vyučovanie ( pobočky ) 5% - 7% sumy životného minima pre jedno nezaopatrené dieťa podľa osobitného predpisu 2)
- štúdium pre dospelých 6% - 8% sumy životného minima pre jednu plnoletú fyzickú osobu podľa osobitného predpisu 2).
Konkrétna výška príspevku v percentách sa určuje príkazom primátora.
Výška príspevku v eurách sa bude zaokrúhľovať na 0,50 € nahor.
2. Ak plnoletý žiak, zákonný zástupca neplnoletého žiaka alebo plnoletá fyzická osoba písomne požiada riaditeľa základnej umeleckej školy o zníženie príspevku a predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu 2), znižuje sa príspevok v základnej umeleckej škole podľa bodu 1 písm. a) až e) tohto VZN o polovicu.
3. Rozhodovaním o znížení príspevku poverí Mesto Hlohovec ako zriaďovateľ riaditeľa ZUŠ.
4. Riaditeľ základnej umeleckej školy po preverení dokladov predložených podľa bodu 2 tohto článku VZN písomne oznámi plnoletému žiakovi, zákonnému zástupcovi neplnoletého žiaka alebo plnoletej fyzickej osobe zníženie príspevku v základnej umeleckej škole.
5. Zníženie príspevku podľa bodu 2 tohto článku je platné a účinné odo dňa doručenia písomného oznámenia o znížení príspevku podľa bodu 3 až do konca školského roka.
Výška príspevkov za pobyt dieťaťa v školskom klube detí (ŠKD)
Školský klub detí zabezpečuje pre deti, ktoré plnia povinnú školskú dochádzku na základnej škole nenáročnú záujmovú činnosť podľa výchovného programu školského zariadenia zameranú na ich prípravu na vyučovanie a na uspokojovanie a rozvíjanie ich záujmov v čase mimo vyučovania a v čase školských prázdnin.
1. Výška mesačného príspevku na čiastočnú úhradu nákladov spojených s činnosťou školského klubu detí je v rozpätí
od 5,00 € do 10,00 €.
2. Ak zákonný zástupca dieťaťa písomne požiada riaditeľa školy, pri ktorej je školský klub detí zriadený, o zníženie príspevku na čiastočnú úhradu nákladov spojených s činnosťou ŠKD a predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu 2), znižuje sa príspevok na čiastočnú úhradu nákladov spojených s činnosťou ŠKD podľa bodu 1. tohto článku o polovicu.
3. Rozhodovaním o znížení príspevku poverí Mesto Hlohovec ako zriaďovateľ riaditeľa školy.
4. Riaditeľ základnej školy pri ktorej je ŠKD zriadený, po preverení dokladov podľa bodu 2. tohto článku, písomne oznámi zákonnému zástupcovi dieťaťa zníženie tohto príspevku.
5. Zníženie príspevku podľa bodu 2. tohto článku je platné a účinné odo dňa doručenia písomného oznámenia o znížení príspevku v zmysle bodu 4 až do konca príslušného školského roka.
Výška príspevkov za pobyt dieťaťa v Centre voľného času (CVČ)
Centrum voľného času zabezpečuje podľa výchovného programu školského zariadenia výchovno-vzdelávaciu, záujmovú a rekreačnú činnosť detí, rodičov a iných osôb v ich voľnom čase.
1. Výška mesačného príspevku na čiastočnú úhradu nákladov na činnosti záujmových útvarov centra voľného času je v rozpätí
od 2,00 € - do 10,00 €.
2. Výška príspevku zohľadňuje charakter záujmovej činnosti, materiálno - technickú a finančnú náročnosť v záujmových útvaroch. Konkrétna výška príspevku sa určuje príkazom primátora.
3. Termín a spôsob platby určí riaditeľ CVČ vo vnútornom predpise, ktorý bude zverejnený na prístupnom mieste v rámci budovy sídla CVČ.
4. Ak plnoletý žiak alebo zákonný zástupca neplnoletého žiaka alebo plnoletá fyzická osoba písomne požiada riaditeľa CVČ o zníženie príspevku a predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa zákona o pomoci v hmotnej núdzi 2), znižuje sa príspevok v centre voľného času o polovicu.
5. Rozhodovaním o znížení príspevku poverí Mesto Hlohovec ako zriaďovateľ riaditeľa CVČ.
6. Riaditeľ CVČ po preverení dokladov predložených podľa bodu 4 tohto článku VZN písomne oznámi plnoletému žiakovi, zákonnému zástupcovi neplnoletého žiaka alebo plnoletej fyzickej osobe zníženie príspevku v CVČ.
7. Zníženie príspevku podľa bodu 5 tohto článku je platné a účinné vždy na jeden kalendárny rok.
Výška príspevkov spojených so stravovaním v školskej jedálni (ŠJ) v zriaďovateľskej pôsobnosti Mesta Hlohovec.
1. Mesto Hlohovec ako zriaďovateľ školských jedální určuje výšku finančného príspevku na stravovanie v súlade s Finančnými pásmami nákladov na nákup potravín na jedno jedlo podľa vekových kategórií stravníkov , ktoré uhrádza zákonný zástupca vo výške nákladov na nákup potravín podľa vekových kategórií stravníkov v nadväznosti na odporúčané výživové dávky.
2. Podľa § 140 ods. 13 zákona NR SR č. 245/2008 Z.z. Ministerstvo školstva, vedy, výskumu a športu zverejní na svojej internetovej stránke finančné pásma určujúce rozpätie nákladov na nákup potravín na jedno jedlo podľa vekových kategórií stravníkov.
3. Zákonný zástupca prispieva na úhradu režijných nákladov v rozpätí:
od 0, 00 € do 0,40 €.
4. Konkrétna výška príspevku na stravovanie sa určuje príkazom primátora.
5. Zákonný zástupca dieťaťa a dospelý stravník je povinný uhradiť výšku (platbu) za stravné mesačne vopred. Ak platba za stravné nebude uhradená do prvého dňa v nasledujúcom mesiaci, vedúca školskej jedálne nie je povinná poskytnúť stravu deťom, žiakom alebo dospelým stravníkom.
6. Dotáciu poskytovanú Ministerstvom práce sociálnych vecí a rodiny SR na podporu výchovy k stravovacím návykom dieťaťa ohrozeného sociálnym vylúčením možno poskytnúť na zabezpečenie obeda a iného jedla v materskej škole a v základnej škole:
a) na každé dieťa, ktoré navštevuje materskú školu alebo základnú školu a v materskej škole alebo v základnej škole je najmenej 50% detí z rodín, ktorým sa poskytuje dávka a príspevky,
b) na dieťa, ktoré navštevuje materskú školu alebo základnú školu a žije v rodine, ktorej sa poskytuje dávka a príspevky alebo ktorej príjem je najviac vo výške životného minima podľa osobitného predpisu.
7. Dotácia podľa bodu 6 v zmysle uvedených písmen a) a b) sa v príslušnom rozpočtovom roku poskytuje na dieťa za každý deň na obed najviac v sume 1 euro na dieťa a na iné jedlo najviac v sume 0,35 eura na dieťa. Úhrn súm podľa prvej vety je najviac 1 euro.“
8. Výroba jedál a nápojov pre dospelých stravníkov sa zabezpečuje podľa vekovej kategórie stravníkov 15 - 18/19 ročných a úhrada sa realizuje podľa Zákonníka práce.
1. Ruší sa VZN č. 101/2008 ktorým sa určuje výška finančného príspevku zákonného zástupcu dieťaťa alebo žiaka na čiastočnú úhradu nákladov v školách a školských zariadeniach v znení Dodatku č.1, Dodatku č. 2, Dodatku č. 3 a Dodatku č. 4.
2. Toto všeobecné záväzné nariadenie Mesta Hlohovec č. 125/2012 bolo prerokované a schválené na zasadnutí MsZ mesta Hlohovec dňa 28.júna 2012.
3. Toto VZN č. 125/2012 nadobúda účinnosť dňa 1. septembra 2012.
V Hlohovci 28. júna 2012
1) § 28 ods. 7 zákona NR SR č. 245/2008 Z.z. o výchove a vzdelávaní ( školský zákon ) a o zmene a doplnení niektorých zákonov v znení neskorších predpisov
2) zákon NR SR č. 599/2003 Z.z. o pomoci v hmotnej núdzi a o zmene a doplnení niektorých zákonov v znení neskorších predpisov
Zverejnené 2.7.2012 -sh-
Aktualizované 21.7.2016 -mm-
CMS systém (redakčný) systém WEBY PORTÁL, mapa stránky web portál, webhosting, WEBY HOSTING, domény, registrácia domény spoločnosti WEBY GROUP, s.r.o., technický prevádzkovateľ - kontakt, 23.09.2019 14:06:34